
A gömbi geometria tanításának lehetőségei az alsó tagozatos matematikaórán

Kutatásom arra irányult, hogy a gömbi geometria tanítható-e alsó tagozaton. A dolgozatban
bemutatok a gömbi geometria néhány egyszerű alapfogalmára épülő szemléletes és játékos
geometriai tevékenységet, amelyet 3. osztályos, alsó tagozatos tanulók körében valósítottam
meg. A gömbi geometria tanórák során azt tapasztaltam, hogy ha a gyerekek egy időben
ismerkednek meg a síkgeometriával és a gömbi geometriával, akkor számukra teljesen
természetessé válik a síkgeometriai és a gömbi geometriai fogalmak elfogadása és
összehasonlítása. A földgömb tanulmányozása során egyértelműen látszott az is, hogy a gömbi
geometria tanulása hozzájárulhat a földgömbön való könnyebb tájékozódáshoz és a földrajzi
alapfogalmak jobb megértéséhez. A tanulók utótesztben elért jó eredményei azt igazolták, hogy
érdemes alsó tagozatos tanulóknak gömbi geometriát tanítani. Az eredményekből az is
láthatóvá vált, hogy a gömbi geometria tanórákon még a gyengébb képességű tanulók is
intenzívebben fejlődtek.



